b'\n_START_ARTICLE_\n\xc5\xa0kof Toma\xc5\xbe Hren\n_START_SECTION_\nVsebina\n_START_PARAGRAPH_\nZgodba se odvija v Ljubljani leta 1599, tretje dejanje 30 let pozneje._NEWLINE_1. dejanje: Hren se pripravlja, da bo luteransko kugo neusmiljeno zatrl, Tajnik ima pomisleke: v tej de\xc5\xbeeli vsi le uni\xc4\x8dujejo, prej ali slej bo tu pu\xc5\xa1\xc4\x8dava... Toda Hren misli po zmagi prinesti de\xc5\xbeeli napredek in blagostanje; zaenkrat je povabil skupino gluma\xc4\x8dev, \xc4\x8de bo njihova moralia dobra, jo bodo pokazali tudi ljudstvu. Emanuela, voditeljica gluma\xc4\x8dev, v pogovoru s Tajnikom pove, da je Gregor Klemen, eden vodilnih luteranov v mestu, njen o\xc4\x8de, pretrese jo vest, da bo brat Matev\xc5\xbe postal \xc5\xa1kofov komisar. Matev\xc5\xbe, ki je krhka in nesamostojna oseba, je fasciniran s \xc5\xa1kofovo mo\xc4\x8djo, hitro podle\xc5\xbee njegovemu psihi\xc4\x8dnemu manevru, sprejme "bo\xc5\xbeje poslanstvo" in se odre\xc4\x8de svojemu krivoverskemu o\xc4\x8detu; njegov pravi o\xc4\x8de je Hren, postal bo komisar in \xc5\xa1el na teren preganjat luterane. - Gregorja zasli\xc5\xa1ujejo, pritiskajo nanj, da bi se odrekel svoji veri, poka\xc5\xbeejo mu tudi sinovo izjavo, v kateri ga nima ve\xc4\x8d za o\xc4\x8deta. Gregor je pretresen, a ostane trden, saj se kot dober kristjan ne \xc4\x8duti krivega. \xc5\xa0kof ga uka\xc5\xbee zapreti. - Gluma\xc4\x8di prika\xc5\xbeejo svojo moralio, a Hren ni zadovoljen, igralce na\xc5\xbeene; z Emanuelo se znajdeta iz o\xc4\x8di v o\xc4\x8di: bila je njegova ljubica, verjela je njegovim besedam, pri\xc5\xa1la je, ker ne verjame govoricam, da je po\xc5\xa1ast in krvnik... Hren, ki je preteklost povsem zbrisal, jo hladno zavrne, ne poslu\xc5\xa1a njene pro\xc5\xa1nje za o\xc4\x8deta, ko pa Emanuela zahteva, naj pusti vsaj Matev\xc5\xbea, da bo od\xc5\xa1el z njo, nastopi s silo: z Matev\xc5\xbeem se skupaj borita zoper Satana, nih\xc4\x8de jima ne bo stopil na pot! Emanuela odroma v zapor. - Oster pogovor med \xc5\xa1kofom in Tajnikom: Tajnik ne odobrava \xc5\xa1kofovega nasilja, kot humanist vidi bli\xc5\xbenjega, \xc5\xa1kofu o\xc4\x8dita neusmiljenost in gluhoto za \xc4\x8dlove\xc5\xa1ko trpljenje - Emanuela, ki jo je bil spovedal, mu je priznala, da je splavila Hrenovega otroka, v je\xc4\x8di trpi, jo\xc4\x8de, ne more razumeti... Hren se za to ne meni, vidi samo mogo\xc4\x8dnost Cerkve in njeno pot k zmagi; na nikogar se ne more ve\xc4\x8d zanesti, vse je strah, toda on bo vztrajal v svoji slu\xc5\xbebi Bogu!_NEWLINE_2. dejanje: Matev\xc5\xbe se vrne s terena, kjer je med luterani sejal strah in trepet, s \xc5\xa1kofom se prisr\xc4\x8dno objameta kakor o\xc4\x8de in sin. Toda ko Mtev\xc5\xbe izve za usodo svojega o\xc4\x8deta, ki je bil umrl v zaporu, in sestre, se mu sinovska vdanost sprevr\xc5\xbee v sovra\xc5\xa1tvo in gnus; po \xc5\xa1kofovem naro\xc4\x8dilu je klal nedol\xc5\xbene, ne, Hren ni od Boga, podivjana zver je, smrt! Z bodalom v roki plane iz sobe, da bi osvobodil sestro, toda pred je\xc4\x8do pade pod me\xc4\x8di stra\xc5\xbee. - Emanuela na nepojasnjen na\xc4\x8din zbe\xc5\xbei iz je\xc4\x8de, pojavi se v \xc5\xa1kofovi spalnici, da bi se ma\xc5\xa1\xc4\x8devala \xc5\xa1kofu za vse trpljenje; a naleti le na sestri Agato in Kordulo, ki ju na smrt prestra\xc5\xa1i. Sestri dvigneta preplah, trdita, da je Emanuela pri\xc5\xa1la skoz steno, da je \xc4\x8darovnica. \xc5\xa0kof takoj uka\xc5\xbee zasledovanje, dekle ima za nevarno, povezano s sovra\xc5\xbeniki. Ko Tajnik ugovarja, \xc5\xa1kof posumi, da ji je on pomagal k pobegu in ga preda zasli\xc5\xa1evalcu. Tajnik \xc5\xa1kofu o\xc4\x8dita, da njegovega napredka ni nikjer, samo mrli\xc4\x8di so in \xc5\xbeivi, ki so polni ma\xc5\xa1\xc4\x8devalnosti. Toda \xc5\xa1kof ne more priznati nobene napake, vsi samo \xc4\x8dakajo, da bodo planili po njem... Tedaj pripeljejo ujeto Emanuelo; \xc5\xa1kof zahteva od nje priznanje, da ji je pri begu pomagal Tajnik, toda Emanuela no\xc4\x8de biti orodje njegove ma\xc5\xa1\xc4\x8devalnosti, raje bo zgnila v je\xc4\x8di..._NEWLINE_3. dejanje: \xc5\xa0kof se je, zagrenjen, odrinjen in telesno bete\xc5\xbeen, umaknjen v Gornji grad, nestrpno pri\xc4\x8dakuje Tajnika, ki je bil najavil svoj obisk. Ko ta pride, pogovor med njima ni vesel: omike, ki jo je bil Hren na\xc4\x8drtoval, ni nikjer, ljudje ho\xc4\x8dejo \xc5\xbeiveti v blatu in mislijo samo na u\xc5\xbeitke, on pa je od vseh zapu\xc5\xa1\xc4\x8den starec praznih rok, ki kar naprej premi\xc5\xa1ljuje, kje je naredil napako... Na Tajnikovo opozorilo, da v Ljubljani govorijo o ma\xc5\xa1\xc4\x8devanju, prezirljivo zamahne z roko: Hudi\xc4\x8d, ki ga je tako preganjal, se je znova prikazal, te bedne svojati se ne boji! Mu je pa v veliko zado\xc5\xa1\xc4\x8denje, ko Tajniku razkrije, da je stre\xc5\xbenica, sestra Beata, plod skrivne ljubezni Tajnika s sestro Agato. Tajnik je ves iz sebe, Hren pa zadovoljen, kon\xc4\x8dno sta poravnala stare ra\xc4\x8dune... Pono\xc4\x8di mu\xc4\x8dijo Hrena moraste sanje, prikazuje se mu Emanuela, obdajajo ga stra\xc5\xa1ne po\xc5\xa1asti, obide ga misel, da je Tajnik pri\xc5\xa1el zato, da bi ga ubil. Prehiteti ga mora, Satan ne po\xc4\x8diva! Sestro Beato po\xc5\xa1lje po Zasli\xc5\xa1evalca in mu uka\xc5\xbee, naj Tajnika hitro in brez sledov spravi s poti. Nato pomirjen utone v spanec, z mislijo, da so ljudje pokvarjeni in od Satana oku\xc5\xbeeni, treba jih je nenehoma nadzorovati, jih usmerjati, nevarne pa izlo\xc4\x8dati kot plevel... pred nikomer ne bo be\xc5\xbeal, nih\xc4\x8de mu ne bo zavdal... V son\xc4\x8dnem jutru Beata zbudi \xc5\xa1kofa: takoj bo prinesla zajtrk, nek gospod, menda biv\xc5\xa1i tajnik, je najavil svoj obisk... \xc5\xa0kof se z vzdihom obrne stran in negibno oble\xc5\xbei v son\xc4\x8dni svetlobi, ki preplavlja sobo.'